晚冬廢溪東寺懷李司直縱
作者：皎然
朝代：唐

paragraphs: 廢溪無人跡，益見離思深。
歸來始昨日，恍惚驚歲陰。
清想屬遙夜，圓景當空林。
宿昔月未改，何如故人心。
遊從間芳趾，搖落棲寒岑。
眇眇湖上別，含情初至今。
道流安寂寞，世路倦嶇嶔。
此意欲誰見，懷賢獨難任。
徽聲反冥默，夕籟何哀吟。
禪念破離夢，吾師誡援琴。
耿耿已及旦，曷由開此襟。
幽期諒未偶，勝境徒自尋。
安得西歸雲，因之傳素音。